酬蔡尉秘校
作者：郭祥正
朝代：宋

paragraphs: 環峰雨過烟嵐披，君醉兀兀騎驢歸。
明朝大字送滿篋，乃是醉掃琅琊詩。
陽冰篆筆昔未有，鐵索礧碨纒蛟螭。
禹偁八詠不足數，永叔爛浸鐫瑤碑。
山光水潤洗出大古色，更後敢作知爲誰。
愛君膽大少且鋭，攙剔缺漏筆補之。
飄然一别今七載，取讀往往生光輝。
寧知流落尚爲尉，瀟湘邂逅令人嚱。
又致新章溢編楮，遣僕買酒烹黄雞。
伊予齒髮更衰落，固異往昔相逢時。
舉杯未盡輒醉倒，跟吻雖强難扶持。
人生老去百無益，談新憶故惟傷悲。
勸君休吟亦勿飲，橛株拘坐真忘機。
死生終始了爲一，清風爲我炎天吹。